text: Sønderjyder fik mest regn
  26 juli 2015 kl. 06.02
  Lørdag faldt der ligeså meget regn i Sønderjylland, som der plejer at falde på en måned.
  Det regnede meget i går. Især i Sønderjylland, hvor der eksempelvis faldt 72 millimeters regn i Skrydstrup. Det er, hvad der normalt falder på en måned.
  Men alligevel har der ikke været de store problemer med den megen regn.
  Der har således ikke været oversvømmelser at rykke ud til, siger Jens Roland, vagthavende officer i Beredskabsstyrelsen, til ritzau.
  Falck har dog haft en del at lave, nemlig omkring 70 vandskader, først og fremmest i det sydlige Jylland, siger vagthavende Sandra Kronmann fra Falck ifølge ritzau.
  